অসহায় ঋত্বিক,বুকে রাখা ছিল….

ভারতীয় উপমহাদেশের কিংবদন্তি বাংলা চলচ্চিত্র পরিচালক ঋত্বিক ঘটকের(Ritwik Ghatak) আজ ৬ ফেব্রুয়ারি মৃত্যুবার্ষিকী (Death Anniversary)। ঋত্বিক ঘটক ১৯২৫ খ্রিষ্টাব্দের ৪ নভেম্বর ঢাকার ঋষিকেশ দাশ লেনে জন্মগ্রহণ করেন। তিনি ছিলেন একাধারে অভিনেতা,নাট্যকার ও নির্দেশক। ১৯৪৭ খ্রিষ্টাব্দে দেশভাগের পর পরিবারের সঙ্গে তিনি কলকাতায় চলে আসেন। জন্মভূমি ত্যাগ করে শরণার্থী হওয়ার মর্মবেদনা ঋত্বিক কোনোদিন ভুলতে পারেননি।আমৃত্যু এই যন্ত্রণা বয়ে বেরিয়েছেন।এই বেদনার ছাপ পড়েছে তার সৃষ্টিতে। তার সৃষ্টি প্রতিটি ছবি এমনকি প্রতিটি ফ্রেম শুধু বাঙালির কাছে নয় আপামর চলচ্চিত্র প্রেমীদের কাছে অবিস্মরণীয় হয়ে থাকবে।
১৯৭৬ সালে তাঁর মৃত্যুর দিনটা আমি এখনো ভুলতে পারিনি।পিজি হাসপাতালের মর্গ থেকে বের করে প্রয়াত পরিচালকের মরদেহ তখন হাসপাতালের এমার্জেন্সি গেটের বাইরে ম্যাটাডোরে তোলা হচ্ছে।দুপুরের দিকে। প্রয়াত পরিচালকের মরদেহ খোলা গাড়িতে তুলতে অন্যান্যদের সঙ্গে যাকে সবচেয়ে সক্রিয় দেখছিলাম তিনি অভিনেতা অনুপ কুমার। ঋত্বিকের মরদেহ নিয়ে শেষ যাত্রার আগে হাসপাতালের সামনে ঋত্বিক ভক্তদের সঙ্গে সেদিন উপস্থিত হয়েছিলেন স্বনামধন্য ব্যক্তিরাও।দেখা গিয়েছিল আর এক খ্যাতিসম্পন্ন বাঙালি পরিচালক সত্যজিৎ রায়কে (Satyajit Ray)। এছাড়াও ছিলেন দীনেন গুপ্ত (Dinen Gupta)। নাট্য ব্যক্তিত্ব বিজন ভট্টাচার্যকে (Bijon Bhattacharjee) সেদিন হাসপাতালের বাইরে সত্যজিৎবাবুর সঙ্গে অনেকক্ষণ দেখা গিয়েছিল। কিছুক্ষণ পরেই এসেছিলেন মহাশ্বেতা দেবী (Mahsweta Devi)।দীর্ঘদিনের অন্তরঙ্গ বন্ধু চিত্র পরিচালক মৃণাল সেনও সেদিন দীর্ঘক্ষণ হাস্পাতলের বাইরে ছিলেন।তারপর মহান পরিচালকের মারদেহ নিয়ে সাধারণ মানুষর মিছিল এগিয়ে গিয়েছিল কেওড়াতলা শ্মশানের দিকে।
যতদূর মনে পড়ছে ঋত্বিকের মুখাগ্নি করেছিলেন স্ত্রী সুরমা ঘটক।ঋত্বিক ছিলেন আদ্যপান্ত নাস্তিক।বামপন্থায় বিশ্বাসী। তাঁর তৈরি ছবিতে সেসব ভাবনা মাঝেমধ্যেই উঠে এসেছিল। প্রসঙ্গত, ঋত্বিকের একমাত্র জীবিত বংশধর পুত্র ঋতবান ঘটক দীর্ঘদিন ধরে অসুস্থ হয়ে সেই পিজি হাসপাতালে রয়েছেন।দুই বোন আগেই মারা গিয়েছেন।অনেক আগেই মারা গেছেন সুরমা ঘটকও। কিছুদিন আগেই ঋতবানকে হাসপাতালে দেখতে গিয়েছিলেন তাঁর বহুদিনের বান্ধবী পার্বতী বাউল।
বিদ্রোহী ও বিপ্লবী ভাবনার শরিক মহান এই বাঙালি পরিচালকের নিথর নশ্বর দেহ পুড়ে যাবার আগে মাটিতে রেখে তাঁর ইচ্ছের বিরুদ্ধাচরণ করেই সেদিন বুকে রাখা ছিল ‘গীতা’।অসহায় ঋত্বিক।